b'\n_START_ARTICLE_\nHilary Duff\n_START_SECTION_\nFilmkarriere\n_START_PARAGRAPH_\nEtter en rekke teateroppsetninger og reklamejobber i barndommen, begynte hun sin karriere i Disney Channel med \xc2\xabLizzie McGuire\xc2\xbb-serien som gikk p\xc3\xa5 Fox Kids (n\xc3\xa5 Boomerang), som i senere tid ogs\xc3\xa5 er blitt filmatisert. Duff har senere v\xc3\xa5get seg inn i spillefilmer, med sine mest kommersielt vellykkede filmer som Cheaper by the Dozen (2003), The Lizzie McGuire Movie (2003), og A Cinderella Story (2004). Hun sang duett med s\xc3\xb8steren Haylie til filmen A Cinderella Story, hvor Hilary hadde den kvinnelige hovedrollen og spilte mot Chad Michael Murray. Hun spilte ogs\xc3\xa5 den romantiske interessen til Frankie Muniz i actionkomedien Agent Cody Banks, som ble regissert av norske Harald Zwart. Duff kapret senere gjesterollen Olivia Burke i TV-serien Gossip Girl i 2009._NEWLINE_Duff og hennes mor ble oppf\xc3\xb8rt som produsenter for filmen Material Girls. Duff er kreditert som ut\xc3\xb8vende produsent for den kommende uavhengige filmen According to Greta.\n_START_SECTION_\nArtistkarriere\n_START_PARAGRAPH_\nDuff hadde interessert seg i musikk og sang siden hun var veldig liten og i 2002 signerte hun en 5-\xc3\xa5rig kontrakt med plateselskapet Hollywood Records. Musikken hennes gav henne tre RIAA-platinaalbum og over 13 millioner plater solgt p\xc3\xa5 verdensbasis per februar 2007. [1] Hennes f\xc3\xb8rste studioalbum, Metamorphosis (2003), ble sertifisert til trippel platina og hun fulgte den opp med to platinaalbum, Hilary Duff (2004) og Most Wanted (2005). Duff ga ut sitt tredje studioalbum, Dignity (2007), som ble sertifisert til gull i august 2007 [2] og ga ut to singler, "With Love", hennes st\xc3\xb8rste amerikanske singel til dags dato er "Stranger". I november 2008 lanserte hun en Greatest Hits-samlingen, Best of Hilary Duff med sin tredje nummer 1 p\xc3\xa5 Billboard Hot Dance Club Play med singelen "Reach Out".\n_START_SECTION_\nAnnet\n_START_PARAGRAPH_\nDuff har ogs\xc3\xa5 lansert kleskolleksjoner som inkluderer Stuff by Hilary Duff og Femme for DKNY Jeans og to eksklusive parfymesamlinger med Elizabeth Arden._NEWLINE_Amerikanske tabloider har ytret at Duff har v\xc3\xa6rt i krangler med blant annet ten\xc3\xa5ringsstjernene Lindsay Lohan, Kelly Clarkson og Ashlee Simpson._NEWLINE_I august 2010 giftet hun seg med ishockeyspilleren Mike Comrie. I august 2011 annonserte Hilary at hun ventet sitt f\xc3\xb8rste barn med Mike og 20. mars 2012 f\xc3\xb8dte Duff s\xc3\xb8nnen, Luca Cruz Comrie. Hun skilte seg fra Mike Comrie i 2014.'